ድሓን'ዶ'ሎኻ?" እናተበሃሃልካ ብረምታዊ ምጕናጽ ናፍቖትካ ትገልጽ። ነቲ ዝያዳ እትፈትዎ ሰብ ከኣ ከ ... ከ ... ከመይ-ከመይ እናበልካ 'ጐነጻዊ ሰላምታ' ተዛይደሉ። እዚ ዓይነት ሰላምታ ንዘይፈልጦ ሰብ ክትገልጸሉ የሸግር'ዩ። ንዝኽእሎን ዝፈልጦን ግን - ምልክት ብጻይነትን ፍቕርን እዩ። ዕላል ናፍቖት ምስ ሃለቃ ምስ ሃለቃ ዕላል ጀሚርና ዕላል ናፍቖት እዩ። ኣብ ቃልሲ ዝፋለጡ ሰባት ክራኸቡ እንከለው ዕላል ቃልሲ እዮም ዘልዕሉ። ሰባት "ዕላል ተጋደልቲ ጥዑም እዩ ግን ሽግሮም ከኣ ብዙሕ እዩ" እዮም ዝብሉ። ተጋዳላይ መፋርቕ ሰብዓታት ተጋዳላይ ሰሎሞን ሓደ ካብቶም ብቑልዕነቶም ኣብ ቃልሲ ተሰሊፎም ኣብ ቤት ትምህርቲ ሰውራ ዝበልሑን ዝሰርሑን ዜጋታት እዩ። ቃልሲ ናጽነት ምስተዛዘመ፡ ብዙሓት ተጋደልቲ ኣብ ዝተፈላለየ እዋናት ብዝተፈላለየ ምኽንያት ተሰዲዶም እዮም። ሰሎሙን እውን ሓደ ካብኦም እዩ። " ስደት እንታይ ገዲፉልና ኢልካዮ ኢኻ!" እናበለ ብምረት ስደት ዘማርር ተጋዳለይ ሰሎሙን ሓደ ካብቶም ዝተቓለስሉ ዕላማ ከምቲ ዝተመነዩዎ ብዘይምዃኑ ስደት ዝመረጹ መንእሰያት ሰውራ እዩ። ግን ብብደሆ ስደት ኣይተሳዕረን፡ ርእሱ ኣየድነን። ነቲ ብደሆ ንምግጣም ኣብ ዝተፈላለየ ሞያውን ጉልበታውን ዕዮታት ሰሪሑ። ምስዚ ብቴክኖሎጂን ሳይንስን ዝሰጎመ ሕብረተሰብ ተወሃሂዱ ክነብርን ክሰርሕን መታን ዓቕሙን ፍልጠቱን ከዕቢ ዝተፈላለየ ኮርሳት ወሲዱ። ብዛዕባ ገድልን ተጋደልትን እንክለዓል፡ ከም ብዙሓት ሓርነታዊ ምንቅስቓስ ዘካየዳ ሃገራት ብዙሕ ዝንቀፍን ዝሙጎስን ነገራት ክህሉ ግድን እዩ። ልዕሊ ኩሉ ግን ክከሓድ ዘይከኣል ጥራሕ ዘይኮነ ክውረስ ዝግበኦ ሃብታም ተመኩሮ ኣይሰኣንን እዩ። ከምኡ ንኪኸውን ከኣ ኩሉ ዝነገር ተመኩሮ ዘለዎ ይዕበ ይንኣስ ንዝሓለፎ መስርሕ ዘዘንቱ ሓሓንቲ መጽሓፍ እንተዝጽሕፍ፡ ከብሕታት ተመኩሮና ምሃብተመ እሞ መጻኢ ወለዶ፡ ነቲ ዝጉሓፍ ጒሒፉ፡ ነቲ ዝንፈ ነፍዩን መምዩን ምተማህረሉ። ዕላል ሰሎሙን እዩ ነዚ ወትሩ ኣብ አእሙሮይ ዝመላለስ ሓሳብ ክደግሞን ክሓስበሉን ደፋፊኡኒ። እዞም ሰባት'ዚኦም ዜሐብን ታሪኽ ፈጺሞም ክነሶም ጽቡቕ ኣይተፈድዩን!
